Graad 1-seun sterf by laerskoolDivan Joubert. Foto: Facebook. Divan Joubert, ŉ graad 1-leerder aan Laerskool Standerton in Mpumalanga, is Maandagoggend by die skool oorlede. Rudi Hamman, die skoolhoof, het in ŉ verklaring gesê Joubert het glo op die skoolterrein gestruikel. “Een van ons graad 7-leerders het Divan opgehelp, maar hy het onmiddellik daarna inmekaar gesak,” het Hamman gesê. “Daar is onmiddellik noodhulp in die vorm van mond-tot-mond-asemhaling sowel as hartmassering toegepas, maar ongelukkig was dit nie suksesvol nie. ŉ Dokter, wat langs die skool woon, se hulp is onmiddellik ingeroep en hy het Divan dood verklaar.” Die skool het die polisie en die departement van onderwys in kennis gestel. ŉ Nadoodse ondersoek sal gedoen word om die oorsaak van sy dood te bepaal. Hamman het namens die skool en personeel, asook die hele gemeenskap, hul innige simpatie en medelye teenoor Divan se ouers, Leon en Marlene Joubert, sowel as Divan se sussie, Zoë, uitgespreek. “Ons vra ook die ouers en gemeenskap om hierdie gesin in hul gebede te dra en bystand aan hulle te verleen in hul tyd van smart,” het Hamman afgesluit. Lees die opvolgberig hier.